**שגית סול** (נולדה ב-7 בפברואר 1976) היא שחקנית, תסריטאית, קומיקאית, מחזאית, במאית ומפיקה ישראלית.

ביוגרפיה
--------

סול נולדה בראשון לציון ובילדותה, עברה משפחתה לנס ציונה, שם גדלה. כילדה התגוררה גם במשך שנתיים וחצי בבוסטון, מסצ'וסטס שבארצות הברית. סבה, יהודה ימיני, שעלה לארץ ישראל מתימן ב-1933, היה רב, שוחט וחקלאי. ב-1971 הוא קיבל את "פרס קפלן" מנשיא המדינה, יחד עם אליהו גולדין, על פיתוח הבוטן מזן שולמית.

שגית סול היא בוגרת מגמת תיאטרון בתיכון עירוני א', תל אביב. בצבא שירתה כמ"כית בנות. לאחר שחרורה החלה להופיע ב"צוותא 2" עם רועי בר-נתן, טלי אורן ואדיר מילר. הופיעו איתם גם אסי כהן, גורי אלפי ורותם אבוהב. הם כתבו וביצעו שתי עונות של תוכנית הטלוויזיה "דומינו" 2000-1999, וב-2001 זכו בפרס מסך הזהב לתוכניות ילדים ונוער על התוכנית. ב-1998 הופיעה ביחד עם בר נתן ואורן ב"קפה שחור", ערב הצדעה לנעמי שמר בבריכת הסולטאן, ירושלים. באותה שנה השתתפו בשתי תוכניות של "לילה גוב" וגם התארחו אצלו במופע חי. לסול, בר נתן ומילר היה מופע משותף, אותו כתבו וביצעו בשם "אפקט הדומינו" שרץ במשך כשנה וחצי (2001-2000). באותה שנה הייתה להם פינה שבועית בתוכניתו של דודו טופז "הראשון בבידור", ערוץ 2. הייתה להם גם פינה בתוכניתו של אלי יצפאן. סול גם הופיעה בשתי תוכניות של "ערב אדיר" של אדיר מילר.

היא בוגרת מגמת תסריטאות בבית הספר סם שפיגל לקולנוע ולטלוויזיה בירושלים (2003-2001). למדה משחק מול מצלמה עם רותי דייכס (2003).

סול כתבה את הצגת הילדים "הפחדן מגוש דן", שהציגה בתיאטרון גושן בבימויו של גיל צרנוביץ (2005-2003). ההצגה מספרת על פחדן שיוצא להשיג מפתחות ולהתגבר על הפחד שלו. השתתפו בה מירה עווד, ניקי גולדשטיין, הדר שחף-מעיין, רענן פררה, אילן קובץ' וסול.

ב-2005 עלה בפסטיבל "פותחים מסך", בית ליסין, המחזה "רחוב העלובים" שכתבה. השתתפו בו אלברט כהן, זהרירה חריפאי, גאולה נוני, גיא לואל, עירית פשטן, אורן יאדגר ועדי לב. סול זכתה בפרס על המחזה. באותה שנה התארחה בסדרת הדרמה של ערוץ 23 "בוא נתערב" המלמדת לשון עברית, בכיכובם של אביטל אברג'יל, לוסי דובינצ'יק ויובל ברגר.

ב-2006 הועלה בסמינר הקיבוצים המחזה "הצעת נישואים" שכתבה. זהו עיבוד לסיפור של יצחק אורפז וביימה אותו דליה שימקו. הוא עלה כחלק מ"אהבות קטנות וטירופים קטנים", ארבעה סיפורים של אורפז, סול עיבדה סיפור אחד ושלושה כותבים נוספים עיבדו שלושה סיפורים אחרים.

היא גילמה את דמותו של פוטי השמש בהצגה "השמשים", פרי עטו של חנוך לוין, בבימויו של יובל זמיר, שהציגה בתיאטרון הסימטה (2007-2005).

היא בוגרת בית הספר לכתיבת דרמה בהנהלת יובל המון (2008-2005).

בשנים 2006-2018 היא ניהלה תיאטרון להצגות ילדים בשם "שגית סול הפקות", שהופיע בכל רחבי ישראל. ביחד איתה מופיעים יונתן אבינועם ("מצב כפית"), אסף דגני, רענן פררה ונעמה בסון. שם כתבה, ביימה והפיקה כעשר הצגות ילדים שהציגו במסגרת התיאטרון שלה. ההצגות הן עיבודים של סול לסיפורי ילדים ידועים כמו "החתול במגפיים", "פיטר פן", "אליסה בארץ הפלאות". ובשנים 2018-2020 עבדה בתחנת דלק.

בשנים 2010–2011 הופיעה בצוותא 2 עם מערכונים שכתבה. לצידה הופיעו נתן אבינועם ויובל בנימין.

גלריית תמונות
-------------

* מימין לשמאל: יונתן אבינועם ושגית סול, בהצגה "החתול במגפיים"מימין לשמאל: יונתן אבינועם ושגית סול, בהצגה "החתול במגפיים"
* מימין לשמאל: אסף דגני ושגית סול, בהצגה "אליסה בארץ הפלאות"מימין לשמאל: אסף דגני ושגית סול, בהצגה "אליסה בארץ הפלאות"
* שגית סול ורענן פררה בהצגה "הקוסם מארץ עוץ" (2013)שגית סול ורענן פררה בהצגה "הקוסם מארץ עוץ" (2013)
* מימין לשמאל - אילן קובץ' שגית סול, מירה עווד, ניקי גולדשטיין, הדר שחף ורענן פררה, בהצגה "הפחדן מגוש דן"מימין לשמאל - אילן קובץ' שגית סול, מירה עווד, ניקי גולדשטיין, הדר שחף ורענן פררה, בהצגה "הפחדן מגוש דן"
* מימין לשמאל: רועי בר-נתן, שגית סול ואדיר מילר, "אפקט הדומינו"מימין לשמאל: רועי בר-נתן, שגית סול ואדיר מילר, "אפקט הדומינו"
* מתוך המופע "אפקט הדומינו"מתוך המופע "אפקט הדומינו"
* מימין לשמאל: טלי אורן, שגית סול, גידי גוב ורועי בר-נתן, צילום מתוך מערכון מתוכנית הטלוויזיה "דומינו"מימין לשמאל: טלי אורן, שגית סול, גידי גוב ורועי בר-נתן, צילום מתוך מערכון מתוכנית הטלוויזיה "דומינו"

קישורים חיצוניים
----------------

ויקישיתוף מדיה וקבצים בנושא **שגית סול** בוויקישיתוף
* שגית סול, סרטונים בערוץ היוטיוב
* שגית סול, במיזם "אישים" לתיעוד היצירה הישראלית
* שגית סול, במסד הנתונים הקולנועיים IMDb (באנגלית)
* שגית סול, באתר של דומינו גרוס